KO KAPLJICA POMENI ŽIVLJENJE

Pomislim na besede: hrana, voda, elektrika in svoboda. In se vprašam: Ali imam vse to? Hrane imam na pretek, prav tako vode in elektrike. Kaj pa svoboda? Je svoboda to, da mi ni treba v šolo, da mi starši dovolijo igrati igrice na njihovem računalniku? Morda to, da se lahko grem igrat s prijatelji? Ampak to ni svoboda, o kateri govorim. Veliko ljudi po svetu svobode nima.

Otroci mojih let od jutra do večera delajo v nezakonitih tovarnah. Tovarne, v katerih delajo, so neurejene, z onesnaženim zrakom, pogosto se podirajo, plače pa so minimalne. O tem govori tudi knjiga *Brez črtne kode* španske pisateljice Ruth Tormo, ki odlično opiše življenje otrok na revnejših območjih. Nekateri moji vrstniki so žrtve trgovine z ljudmi. Strokovnjaki ocenjujejo, da je približno osem milijonov ljudi na svetu žrtev različnih oblik trgovine z ljudmi, kar je huda kršitev temeljnih človekovih pravic in dostojanstva. Več kot tretjina teh žrtev je otrok. Generalna skupščina OZN je 30. julij razglasila za dan boja proti trgovini z ljudmi, kot sem prebrala na spletni strani časopisa Delo.

Nekateri otroci in odrasli so žrtve ujetništva in vojn. Tragičen je podatek, da v Nigeriji na stotine deklet in žena ostaja v ujetništvu. Konec avgusta 2014 je minilo 500 dni, odkar so teroristi Boko Haram iz šole v mestu Chibok ugrabili 219 učenk. Morda se kdo še spominja kampanje na Twitterju #BringBackOurGirls, ki je pozivala k njihovi osvoboditvi. Žal do današnjega dne nobena izmed 219 talk še ni na prostosti, kot piše tednik Družina.

Te deklice verjetno niso imele hrane na pretek, kot je imamo mi. Ste že slišali pregovor *Če kruhek pade ti na tla, poberi in poljubi ga?* Zaradi pomanjkanja hrane v preteklosti sem ga pogosto slišala od svoje babice, ki mi je pripovedovala zgodbice iz svojega otroštva. Danes so časi drugačni, vendar ne za vse. V revnih deželah je še danes premalo hrane. Otroci so podhranjeni, ne morejo se pravilno razvijati in rasti. Glede tega lahko vsak kaj stori. Na primer, da vzame toliko, kot poje, da ob priložnosti sodeluje v kakšni zbiralni akciji ali prispeva denarne donacije.

Na svetu se pojavljajo tudi bolezni, povezane z nepravilno prehrano. Veliko otrok zaradi lakote tudi umre. V deželah, kjer je hrane dovolj, pa prihaja do prehranjenosti. Ljudje se prehranjujejo nepravilno in živijo nezdravo. Pogosto pojedo več, kot njihovo telo potrebuje. Jedo enolično hrano z veliko maščob in sladkorja, premalo pa zaužijejo vitaminov in vlaknin. Premalo se gibljejo, uživajo preveč alkohola in kadijo, kar je zelo nezdravo. Tam je težava debelost, ki vpliva na razvoj bolezni, kot so depresija, sladkorna bolezen, visok krvni tlak in motnje spanja, so zapisali na spletni strani Knjižna polica.

Če pomislimo na pitno vodo, mi z njo splakujemo stranišča in zalivamo rože. Kaj pa drugje po svetu? Imajo tam dovolj pitne vode in kako ravnajo z njo? *Vsaka kapljica šteje!* To je geslo mnogih mednarodnih organizacij za pomoč otrokom v revnih in sušnih območjih. Zaradi pomanjkanja čiste pitne vode, neustreznih sanitarij in higiene vsak dan na svetu umre okoli 1000 otrok, mlajših od pet let. Bolezni, ki se prenašajo z onesnaženo vodo, ogrožajo in jemljejo nedolžna otroška življenja.

Podnebne spremembe dodatno ogrožajo preskrbo s čisto vodo v državah, kjer se dogajajo različne vojne ali pa politični konflikti. Pomanjkanje pitne vode je velik problem za skupnosti, ki živijo na sušnih območjih ali na območjih, ki so zaradi podnebnih sprememb ostala brez vode. Otroci, ki nimajo dovolj pitne vode, so dehidrirani in šibki. *Prisiljeni* so piti onesnaženo vodo, zaradi katere zbolevajo za nevarnimi boleznimi. Ker je njihov imunski sistem šibek in nimajo ustrezne zdravstvene oskrbe, zaradi teh bolezni tudi umirajo.

Trenutno na svetu okoli 600 milijonov otrok nima dostopa do čiste pitne vode, 1,1 milijarde pa nima dostopa do ustreznih sanitarij. Najbolj ogroženi območji z vidika pitne vode sta Sahel in Afriški rog. Vodni izviri so pogosto zelo oddaljeni od naselij, deklice, ki so največkrat zadolžene za prinašanje vode, pa morajo hoditi tudi več ur na dan. Ta pot je utrujajoča in nevarna, saj so lahko žrtve napadov in zlorab. Zaradi te vsakodnevne obveznosti pogosto izpuščajo šolanje, kar pomeni, da ne dobijo izobrazbe, ki bi jim lahko prinesla lepšo prihodnost, pripoveduje Unicef.

Če imajo srečo, jim mednarodne organizacije priskrbijo vodno črpalko, vendar to ni vedno mogoče in poti do nje so vseeno dolge. Vodni in sanitarni sistemi so med konflikti pogosto izpostavljeni napadom. Pomanjkanje pitne vode ter sanitarij in higienskih prostorov pomeni, da otroci, zlasti tisti, ki že trpijo zaradi podhranjenosti, postanejo še manj odporni na bolezni, ki se prenašajo z vodo.

Leta 2023 se je zaradi konfliktov veliko družin v Sudanu borilo za dostop do čiste pitne vode in ustreznih sanitarnih razmer. UNICEF jim je pomagal s prevozom vode s tovornjaki, čiščenjem vode ter kopanjem in popravilom vrtov.

Pri nas lahko vsak dan pokličeš urgentni center ali se odpelješ tja. Ker imamo to možnost, bi lahko rekli, da imamo privilegij. V mnogih državah tega ni, zato jim, če se da, pomaga UNICEF. Leta 2023 je pomagal v Sudanu, ki se je že pred političnim konfliktom soočal s podhranjenostjo. Več kot 600.000 otrok je trpelo zaradi hude podhranjenosti, ki je življenjsko ogrožajoče stanje. UNICEF je na terenu, kjer v zdravstvenih centrih in mobilnih klinikah podpira prehranske storitve za otroke, mlajše od pet let. Da bi čim prej prepoznali podhranjenost, opravljajo tudi preglede od vrat do vrat. Poleg tega UNICEF zagotavlja napotnice za zdravstvene preglede, cepljenja, osnovna zdravila in medicinske komplete, je na svoji spletni strani objavil Unicef.

Dostop do elektrike po svetu se je v zadnjih letih močno izboljšal, vendar še vedno obstajajo velike razlike med regijami. Po podatkih iz leta 2023 ima približno 92 % svetovnega prebivalstva dostop do električne energije, kar pomeni, da je brez elektrike še vedno okoli 666 milijonov ljudi. Kar 85 % teh ljudi živi v podsaharski Afriki, kjer je elektrifikacija še posebej velik izziv.

Azija, zlasti južna in vzhodna, je v zadnjem desetletju dosegla izjemen napredek. Leta 2010 je bilo tam brez elektrike več kot 400 milijonov ljudi, danes pa jih je le še okoli 27 milijonov. V podsaharski Afriki se je sicer število novih priključkov v letu 2023 povečalo za 35 milijonov, a ker prebivalstvo tako hitro raste, vseeno nimajo vsi elektrike. Večina ljudi brez nje živi na podeželju. Pri tem si pomagamo z obnovljivimi viri energije, kot so sončni sistemi-sonce in lokalna mini omrežja. V podsaharski Afriki so si med letoma 2020 in 2022 pomagali s sončnimi sistemi in mini omrežji, to je bilo kar 55 % vseh novih priključkov, sem prebrala na World Bank. Takšne so razmere v svetu, zato bodimo srečni, da lahko pritisnemo na stikalo in luč se prižge.

Pomislino na naše vrstnike, kako živijo in kaj počnejo za svoje preživetje. Vprašajmo pa se tudi, kaj pa smo mi storili za svojo prihodnost in prihodnost našega planeta.

In ne pozabimo vedno je pravi čas, da kaj dobrega storiš.

Zala Farkaš, 7. a

Osnovna šola Vransko-Tabor